Il-Kummissjoni Ewropea - Stqarrija għall-istampa Il-konformità tal-Istati Membri mad-dritt tal-Unjoni fl-2018: l-isforz qed jagħti l-frott, iżda għad hemm xi jsir Brussell, I-4ta' lulju 2019 Ir-Rapport Annwali dwar il-Monitoraġġ tal-Applikazzjoni tad-dritt tal-Unjoni, ippubblikat illum, iħares lejn kif il-Kummissjoni ssorveljat u infurzat id-dritt tal-UE tul l-2018. It-tabella online ta' Valutazzjoni tas-Suq Uniku, li ġiet ippubblikata llum ukoll, tevalwa l-prestazzjoni tal-pajjiżi tal- UE/ŻEE fis-suq uniku tal-UE u tidentifika n-nuqqasijiet fejn il-pajjiżi u l-Kummissjoni għandhom isaħħu l-isforzi tagħhom. Iċ-ċittadini u n-negozji jistgħu jgawdu l-ħafna benefiċċji tas-Suq Uniku jekk ir-regoli li jkun sar qbil dwarhom jitħaddmu wkoll fil-prattika. F'Novembru 2018, il-Kummissjoni ppreżentat valutazzjoni ġdida tal-ostakli li għad baqa' fis-Suq Uniku u appellat lill-Istati Membri biex jimplimentaw, japplikaw u jinfurzaw ir-regoli tal-UE b'kawtela u biex jaraw li ma joħolqux ostakli ġodda. Ibda mill-emissjonijiet tal-karozzi, il-kummerċ elettroniku, il-midja soċjali, is-settur tas-servizzi, u bosta oqsma oħra. Il-Kummissjoni tkompli tiżgura li r-regoli tal-UE jiġu applikati u infurzati kif suppost. Pereżempju, fl- 2018, il-Kummissjoni aġixxiet b'mod sod fl-infurzar tar-regoli f'għadd ta' oqsma tal-politika. Il- Kummissjoni appoġġjat l-awtoritajiet nazzjonali u reġjonali fl-implimentazzjoni tar-regoli dwar l-arja safja u l-ilma nadif. Aġixxiet ukoll kontra l-Istati Membri li naqsu milli jonoraw l-impenji tagħhom u milli jimplimentaw ir-regoli tal-UE dwar ir-Reġistru tal-Ismijiet tal-Passiġġieri, dwar il-ġlieda kontra t-terroriżmu u dwar il-ġlieda kontra l-ħasil tal-flus. Barra minn hekk, il-Kummissjoni għamlet użu mis-setgħat ta' infurzar meta xi pajjiżi tal-UE ma ħadmux bil-ħeffa meħtieġa biex itejbu l-aċċess għall-persuni b'diżabbiltà biex jużaw siti elettroniċi u applikazzjonijiet oħra tal-mobiles. Ir-Rapport Annwali dwar il-Monitoraġġ tal-Applikazzjoni tad-dritt tal-Unjoni fl-2018 Ir-Rapport Annwali għall-2018 juri żieda żgħira (ta' 0.8 %) fil-każijiet ta' ksur miftuħa meta mqabbel mal-1559 każ fl-2017. Għalhekk, wara li fl-2016 l-għadd ta' każijiet laħaq l-ogħla livell fil-ħames snin ta' qabel, mill-2016, dan beda jistabbilizza ruħu b'5% fl-2018 (ara l-Grafika 1). Fost l-oħrajn, l- oqsma tal-politika ewlenin ikkonċernati kienu fuq kwistjonijiet ta' ambjent, mobbiltà u trasport kif ukoll fuq is-Suq Intern, l-industrija, l-intraprenditorija u l-SMEs. Kull darba li d-dritt tal-Unjoni ma jiġix implimentat kif suppost, iċ-ċittadini u n-negozji jkunu qed jiċċaħħdu mid-drittijiet u l-benefiċċji li joffrilhom id-dritt tal-Unjoni. Fil-qasam tal-ambjent, pereżempju, il-Kummissjoni kompliet għaddejja b'miżuri biex tiżgura konformità sħiħa mad-Direttiva dwar il-Kwalità tal-Arja fir-rigward tal-valur limitu ta' PM10 u tad-diossidu tan-nitroġenu (NO2), u wkoll rigward is-sistemi ta' monitoraġġ madwar l-UE. Il-Grafika 2 (ara l-Anness) tagħti ħarsa ġenerali lejn is-sitwazzjoni għal kull Stat Membru. Fejn jidħlu l-każijiet ta' traspożizzjoni tard, il-Belġju, Ċipru, u Spanja kellhom l-akbar ammont ta' każijiet miftuħa, filwaqt li l-Italja, id-Danimarka u l-Estonja kellhom l-inqas ammont ta' każijiet miftuħa. Spanja, l-Italja u l-Ġermanja kellhom l-akbar ammont ta' każijiet pendenti minħabba traspożizzjoni skorretta u/jew applikazzjoni żbaljata tad-dritt tal-Unjoni, filwaqt li l-Estonja kellha l- inqas ammont ta' każijiet miftuħa s-sena li għaddiet. L-oqsma tal-politika fejn infetħu l-aktar każijiet ta' ksur ġodda fl-2018 kienu s-Suq Intern tal-UE, l-industrija, l-intraprenditorija u l-SMEs kif ukoll il- mobbiltà u t-trasport (ara t-Tabella 3). Nevitaw it-traspożizzjoni tard tad-Direttivi tal-UE Biex iċ-ċittadini u n-negozji jgawdu l-benefiċċji tad-dritt tal-Unjoni, huwa kruċjali li l-Istati Membri jittrasponu d-direttivi Ewropej fl-ordni ġuridiku nazzjonali tagħhom skont l-iskadenzi miftiehma. Fl-2018, l-għadd ta' proċeduri ta' ksur ġodda relatati mat-traspożizzjoni tard naqas sew b'25% (minn 558 każ fl-2017 għal 419 fl-2018). Madankollu, l-ikbar ammont ta' każijiet ġodda ta' traspożizzjoni tard tul il-Kummissjoni ta' Juncker kien fl-2016 (847 każ). Il-Kummissjoni nediet proċeduri ta' ksur ġodda kontra l-maġġoranza tal-Istati Membri talli naqsu milli jittrasponu r-regoli tal-UE dwar il-protezzjoni tad-data personali (id-Direttiva (UE) 2016/680) fil-liġi nazzjonali fil-ħin, kif miftiehem minn qabel mill-Istati Membri stess. Biex isibuha eħfef jittrasponu b'mod korrett u fil-ħin, il-Kummissjoni kompliet tassisti lill-Istati Membri billi ħejjiet pjanijiet ta' implimentazzjoni, siti web apposta u dokumenti ta' gwida, u għenet fl-iskambjar tal-aqwa prattiki waqt laqgħat tal-gruppi ta' esperti. Is-sena l-oħra, il-Kummissjoni ressqet ħames Stati Membri quddiem il-Qorti tal-Ġustizzja tal-UE u talbet li jiġu applikati penali finanzjarji: Is-Slovenja (3 każijiet: C-628/18, C-69/18 u C-188/18), Spanja (3 każijiet: C-430/18, C-165/18 u C-164/18), u l-Belġju (C-676/18), l-Irlanda (C-550/18) u r-Rumanija (C-549/18) (każ kull wieħed). T abella ta' Valutazzjoni tas-Suq Uniku għall-2019 It-tabella ta' Valutazzjoni tas-Suq Uniku tipprovdi ħarsa ġenerali dettaljata ta' kif ir-regoli tas-Suq Uniku tal-UE ġew applikati fiż-Żona Ekonomika Ewropea (iż-ŻEE) fl-2018; kemm ċerti swieq huma miftuħa u integrati; u kemm l-Istati Membri kkontribwew għal diversi għodod tal-UE biex is-Suq Uniku jiffunzjona aħjar. Skont il-prestazzjoni tagħhom fl-2018, l-Istati Membri ngħataw 153 karta ħadra, 137 karta safra u 59 karta ħamra li jindikaw prestazzjoni eċċellenti (il-ħadra), medja (is-safra) jew taħt il-medja (il-ħamra). Il-ħarsa ġenerali (ara l-Grafika 4 fl-Anness) turi li minkejja li l-kummerċ fil-prodotti u s-servizzi kompla jiżdied, is-sitwazzjoni marret għall-agħar f'ċerti oqsma tal-politika mill-2017 'l hawn. L-Istati Membri tejbu l-funzjonament ta' xi għodod tas-Suq Uniku, bħall-portal L-Ewropa Tiegħek u s- Sistema ta' Informazzjoni tas-Suq Intern (l-IMI). Madankollu, il-pajjiżi rċevew aktar karti ħomor f'għadd ta' oqsma tal-politika mis-sena l-oħra. Pereżempju, dwar kemm huma ġusti s-sistemi tal- akkwist pubbliku u r-rikonoxximent tal-kwalifiki professjonali. L-istess ġara fir-rigward tal- koperazzjoni fil-proġetti pilota tal-UE. B'mod ġenerali, il-pajjiżi bl-aqwa prestazzjoni kienu l-Portugall, is-Slovakkja, il-Finlandja, l- Iżvezja u l-Litwanja, filwaqt li Spanja, l-Italja, il-Greċja u l-Lussemburgu l-iktar li ħadu karti ħomor. Il-Kummissjoni tirreaġixxi għall-ilmenti taċ-ċittadini Iċ-ċittadini, in-negozji, l-NGOs u partijiet konċernati oħra jistgħu jirrapportaw suspetti ta' ksur tad- dritt tal-Unjoni permezz ta' formola online aċċessibbli mill-portal Europa "Id-drittijiet tiegħek". Fl- 2018, il-maġġoranza tal-ilmenti l-ġodda kienu jikkonċernaw il-ġustizzja u d-drittijiet tal-konsumatur; is-Suq Intern tal-UE, l-industrija, l-intraprenditorija u l-SMEs; kif ukoll kwistjonijiet ta' impjiegi u affarijiet soċjali. Permezz tal-portal SOLVIT, netwerk informali ta' soluzzjoni tal-problemi tal- Kummissjoni u tal-Istati Membri, iċ-ċittadini u n-negozji jistgħu jfittxu soluzzjoni għall-problemi tagħhom ma' awtorità pubblika f'pajjiż ieħor tal-UE. Sa mill-1984, fuq talba tal-Parlament Ewropew, il-Kummissjoni tippreżenta Rapport Annwali dwar il- monitoraġġ tal-applikazzjoni tad-dritt tal-Unjoni tul is-sena ta' qabel. Imbagħad il-Parlament Ewropew jadotta riżoluzzjoni dwar ir-rapport tal-Kummissjoni. Bħala prijorità, il-Kummissjoni tiffoka fuq il-problemi fejn l-azzjoni ta' infurzar tista' tagħmel differenza reali u tkun ta' benefiċċju għall-individwi u għan-negozji. Fit-tqassim tar- responsabbiltajiet bejn l-istituzzjonijiet Ewropej, il-Kummissjoni Ewropea għandha r-responsabbiltà ġenerali li tibda l-proċess leġiżlattiv. Il-Kunsill u l-Parlament Ewropew jiddeċiedu dwar il-proposti tal- Kummissjoni. L-Istati Membri huma responsabbli mill-applikazzjoni, mill-implimentazzjoni u mill- infurzar korretti u f'waqthom tad-dritt tal-Unjoni fl-ordni legali nazzjonali. Il-Kummissjoni tagħlaq dan iċ-ċirku: ladarba l-proposti tagħha jiġu adottati bħala dritt tal-Unjoni, timmonitorja jekk l-Istati Membri jkunux qed japplikaw din il-liġi b'mod korrett u, jekk le, tieħu azzjoni. Il-Kummissjoni jenħtieġ għalhekk li taġixxi b'mod sod u rapidu meta l-ksur ixekkel milli jintlaħqu l-objettivi tal- politika tal-UE. F'dan il-kuntest, dan l-aħħar il-Kummissjoni ħolqot approċċ aktar strateġiku ta' infurzar meta tiġi biex tittratta l-każijiet ta' ksur, bi qbil mal-impenn tagħha li tkun "akbar u aktar ambizzjuża fejn jidħlu l-affarijiet il-kbar, u iżgħar u aktar modesta fl-affarijiet iż-żgħar". It-Tabella ta' Valutazzjoni tas-Suq Uniku tevalwa kull sena kif l-Istati Membri: - jimplimentaw ir-regoli tal-UE; - joħolqu swieq miftuħa u integrati (eżempju, l-akkwist pubbliku u l-kummerċ tal-merkanzija u tas- servizzi); - jittrattaw kwistjonijiet amministrattivi fejn jidħlu l-ħaddiema barranin (eż. il-kwalifiki professjonali); - jikkoperaw u jagħtu sehemhom fejn jidħlu għadd ta' għodod ta' governanza għall-UE kollha (eż. il-portal L-Ewropa Tiegħek, Solvit, u l-EURES) It-Tabella ta' Valutazzjoni tas-Suq Uniku tevalwa l-prestazzjoni f'erba' oqsma tal-politika, f'żewġ oqsma rigward il-ftuħ u l-integrazzjoni tas-suq, u 13-il għodda ta' governanza. Għal Aktar Informazzjoni a) Ir-Rapport Annwali dwar il-Monitoraġġ tal-Applikazzjoni tad-dritt tal-Unjoni fl-2018: - Ir-Rapport annwali dwar l-implimentazzjoni nazzjonali tad-dritt tal-Unjoni - Dwar il-proċedura ġenerali ta' ksur tal-UE, ara l-MEMO kollha tas-17/01/2012. b) Tabella ta' Valutazzjoni tas-Suq Uniku (l-edizzjoni tal-2019 ibbażata fuq id-data tal- 2018): - Skedi informattivi skont il-pajjiżi - Skeda informattiva tal-EU-28 - Tabella ta' Valutazzjoni - Skedi informattivi skont il-pajjiżi - Ħarsa ġenerali lejn il-prestazzjoni Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-konformit__tal-Istati_Membri_mad-dritt_tal-Unjoni_fl-2018__l-isforz_qed_jag_ti_l-frott__i_da_g_ad_hemm_xi_jsir.pdf